<p>&nbsp;<img src="@@PLUGINFILE@@/%D0%BC%D0%B0%D0%BD%D0%B4%D1%83%D1%85%D0%B0%D0%B9.jpg" alt="" width="800" height="526" role="presentation" class="img-responsive atto_image_button_text-bottom"></p><p><b>: Мандухай сэцэн хатны тангаргийн шүлэг</b><br>Оруулсан&nbsp;<a href="http://www.biirbeh.mn/">admin</a>&nbsp;on 2009-06-18 01:16:43 (6803 уншсан)<br><br><br>Хар цагааны зүсэн ялгагдах үгүй<br>Харь газар бэрлэдэг билээ би<br>Хаан чиний үрийг балчир гэж<br>Хасарын үр авъя гэхэд<br>Хайрлан тэтгэх өршөөлийг эрж<br><br>Хааны ордны дэргэд ирвэй би<br>Харах нүд минь далдирч байна<br>Харайх хөл минь сөгдөж байна<br>Алаг морины зүсэн ялгагдах үгүй<br>Алс газар бэрлэдэг билээ би<br>Ач нар үрийг чинь өчүүхэн гэж<br>Алсын авга авъя гэхэд<br>Ачлан тэтгэх өршөөлийг эрж<br>Алтан ордны чинь дэргэд ирвэй би<br>Айх амь минь алдарч байна<br>Арчих нүүр минь улайж байна<br>Өргөн их үүдийг чинь хөнгөн гэж<br>Өндөр их босгыг чинь нарийн гэж<br>Өөр хүмүүнд эчвээс<br>Өөд үгүй нэр над хоцормуй<br>Балчир үрийг чинь бага гэж<br>Басаж доромжлох үгүй би<br>Болд уныг их гэж<br>Богтлогдож очих үгүй би<br>Уурга чинь урт биш үү<br>Уургалж ав өчүүхэн намайг<br>Хуйв чинь агуу биш үү<br>Хурааж ав өчүүхэн намайг<br>Хав хүч бүрдсэн<br>Хаан хөвгүүн төрж бөлгөө<br>Хар биеэн мэдэж эчвээс<br>Хаа гуяас хагацсу би<br>Эзэн богдоос минь<br>Эрхэм хөвгүүн төрж бөлгөө<br>Эрхэм хөвгүүнийг чинь алдав гэж<br>Эм хүмүүн биеэ мэдэж эчвээс<br>Эзэн хаан хатны өмнө<br>Эвдүүлсү би гэж<br>Үнэн үгсээ өгүүлж<br>Үүрдийн тангараг өргөөд<br>Хувь заяаг соёрхож<br>Хутгийг гуйж залбирсан нь<br>Энэ үгийг минь зөвшөөрөх болоосой<br>Эрхт хаан эцэг минь<br>Эш хатан эх минь<br>Дотоод энгэрт минь<br>Долоон хөвгүүн төрүүл<br>Гадаад энгэрт минь<br>Ганц охин төрүүл<br>Доорд хатан над<br>Долоон нуган заяаваас<br>Долуулд Болд нэр өгч<br>Гал голомтыг чинь сахиулъя<br>Газар нутгийг чинь эзлүүлъе<br></p>