<p>Д. Пүрэвдорж "Чингис" шүлэг&nbsp;</p><p><a href="https://www.youtube.com/watch?v=VAlUkoWW0P4" target="_blank">https://www.youtube.com/watch?v=VAlUkoWW0P4</a><br></p><p></p><p><strong>&nbsp; &nbsp; &nbsp; &nbsp; &nbsp; &nbsp; &nbsp; &nbsp; &nbsp; &nbsp; &nbsp; &nbsp; &nbsp; &nbsp; &nbsp; &nbsp; &nbsp; &nbsp; &nbsp; &nbsp; &nbsp; &nbsp; &nbsp; Ч</strong><strong>ингис&nbsp;</strong><strong>&nbsp;</strong></p><p>Тэмүүжин-нумын хөвчнөөс төрөөгүй юм<em>&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;</em><em>с</em></p><p>Тэмүүжин-сумын зэвнээс гараагүй юм</p><p>Тэмүүжин-Өэлүн эхээс төрсөн юм</p><p>Тэмүүжин-өрлөг түүхээс гарсан юм.</p><p>Амар заяа хомс доголон нулимст хорвоод&nbsp;&nbsp;</p><p>Аврах тавилан мөхөс долоон үеийн тэртээд</p><p>Атаа хорслын манцуйд Есүхэйн хүү өсч</p><p>Аян дайны онгодоор есөн тугаа тахисан юм.</p><p>Оонын халиун зоо шиг халхын саруул талд</p><p>Онгин цагаан тамга шиг гэрээ тэр барьсан юм</p><p>Онон мөрний савд хур шиг шаагих адуунаас</p><p>Онгон хоёр загалыг мөнгөн хяруунд сойсон юм.</p><p>Эх орноо өмчилсөн гурван хасгийн хүрээлэнг</p><p>Элгэн ургаа өмөөрсөн дөрвөн тотгоор түшүүлж</p><p>Тулгар төрийн баганыг хорол тоононд өргөн</p><p>Туурга тусгаар Монголын голомтыг тэр тулсан юм.</p><p>Омог билгүүн төгс тэнгэр эзний жигүүрт</p><p>Од мэт сарнисан овгийн өдөс гуурсалж</p><p>Хөнөөх аюул хөмөрсөн ахуй цагийн үймээнд</p><p>Хөө хуяг нөмөрсөн их Монгол дэвсэн юм.</p><p>Хатуу цагийн эрх, хүнд мөрийг дархлаж</p><p>Хасаг их тэрэгний хүрд дугуйг түлхэж</p><p>Түмэн-Эхийн харайсан эх нутгийн бэлчирт</p><p>Түмний газар зурайсан цагаан тоос татсан юм.</p><p>Хөх Монголын дэвээн тэнгисийн шуургыг ярж</p><p>Хөмхий зуусан ертөнц Чингисийн өмнө сөхөрсөн юм</p><p>Хүлэг морьдын туурай өрнө дорныг цөмлөж</p><p>Хөл нүцгэн хорвоо халуун нурам гишгисэн юм.</p><p>Тиймээ! Дайны мөрөөр цагаан сүү урсаагүй</p><p>Тиймээ! Дайчдын сүрийг цагийн саалт мартаагүй</p><p>Тиймээ! Чингис өндөр Алтайн зартай юм</p><p>Тиймээ! Чингис өнөөдөр ч гэсэн нэртэй юм.</p><p>Хойч үедээ тэр хар буруу санаагүй</p><p>Хорин гангийн гачаалд хатан Онон ширгээгүй</p><p>Чингисийн их Монгол ядарсан, гутарсан, задарсан</p><p>Чиний хөх Монгол ялсан, хөгжсөн, мандсан</p><p>Ямар ч байсан Чингис Хангарьд шиг хальж</p><p>Ял гавьяа хоёроо хойч үедээ даатгасан юм.</p><p>Гал усанд элэгдсэн буурал замбуутивийн магнайд</p><p>Ган сэлмийнхээ ирээр Монгол гэж бичсэн юм</p><p>Чингис-нумын хөвчнөөс төрөөгүй юм</p><p>Чингис-сумын зэвнээс гараагүй юм</p><p>Чингис-Өэлүн эхээс төрсөн юм</p><p>Чингис-Өрлөг Монголоос гарсан юм.</p><p><br></p><img src="https://i.ytimg.com/vi/VAlUkoWW0P4/maxresdefault.jpg" alt="Image result for Ð´.Ð¿Ò¯ÑÑÐ²Ð´Ð¾ÑÐ¶ ÑÐ¸Ð½Ð³Ð¸Ñ" width="800" height="450" class="img-responsive atto_image_button_text-bottom"><br><p></p>